જમીનની અછત તેમ જ અન્ય પરિબળોને ધ્યાનમાં લેતાં રીડેવલપમેન્ટ આજના સમયની તાતી જરૂરિયાત પણ બની ગઈ છે. બિલ્ડર-ડેવલપર માટે પણ આ સાનુકૂળ માર્ગ ગણાય છે. આવા સંજોગોમાં મોકાની જગ્યાએ કે પછી પ્રાઇમ લોકેશન પર આવેલાં જૂનાં બિલ્ડિંગોના રહેવાસીઓને જગ્યાના રીડેવલપમેન્ટ માટે હવે વધુ ને વધુ ઑફરો આવતી થઈ છે. મોટે ભાગે શહેરી વિસ્તારો કે પછી વિકસી રહેલાં શહેરોમાં જૂનાં બિલ્ડિંગોનું રીડેવલપમેન્ટ હાથ ધરવામાં આવે છે. મુંબઈ જેવા શહેર માટે તો રીડેવલપમેન્ટમાં જ જગ્યાની સમસ્યાનો ઉપાય પણ છે. આ બાબત કે પ્રોજેક્ટ યોગ્યપણે હાથ ધરાય તો રહેવાસીઓ અને બિલ્ડર બન્ને માટે વિન-વિન સિચુએશન બની રહે છે.